Illum il-Kunsill adotta konklużjonijiet dwar in-negozjar u l-konklużjoni tal-ftehimiet kummerċjali tal-UE. Il-konklużjonijiet jistabbilixxu l-prinċipji ewlenin li jirfdu l-approċċ tal-Kunsill għan-negozjati kummerċjali minn issa 'l quddiem. Dan l-approċċ il-ġdid jirriżulta prinċipalment mill-opinjoni tal-Qorti Ewropea tal-Ġustizzja dwar id-diviżjoni tal-kompetenzi bejn l-UE u l-istati membri tagħha għall-konklużjoni tal-FTA bejn l-UE u Singapore. Fis-sentenza tagħha, il-Qorti ddeċidiet li d-dispożizzjonijiet li jirrelataw ma' investiment barrani mhux dirett u r-reġim li jirregola s-soluzzjoni tat-tilwim bejn l-investituri u l-istati biss kellhom natura ta' "kompetenza kondiviża". Dan isegwi wkoll id- diskors tal-2017 tal-President Juncker dwar l-istat tal-unjoni u l-komunikazzjoni tal-Kummissjoni dwar "Politika ta' kummerċ li hija bbilanċjata u progressiva biex nisfruttaw il-globalizzazzjoni" li tissottolinja l-ħtieġa li jiġu żgurati l-leġittimità u l-inklużività tal-proċessi ta' negozjar u adozzjoni fil-politika kummerċjali, irrispettivament minn jekk id-deċiżjoni finali għall-adozzjoni sseħħx biss fil-livell tal-UE jew ukoll fil-livell tal-istati membri. Fil-konklużjonijiet, il-Kunsill jieħu nota tal-intenzjoni tal-Kummissjoni li tirrakkomanda li jsir qsim bejn id-dispożizzjonijiet tal-ftehimiet separati relatati mal-investiment, li jirrikjedi approvazzjoni mill-UE u l-istati membri kollha tagħha, u dispożizzjonijiet kummerċjali oħra li jaqgħu taħt il-kompetenza esklużiva tal-UE. It-test jistabbilixxi wkoll il-mod kif il-Kunsill biħsiebu jindirizza din il-kwistjoni fil-futur , inkluż fil-każijiet speċifiċi tal-ftehimiet mal-Awstralja, New Zealand u l-Ġappun. Il-konklużjonijiet jiffukaw ukoll fuq ir-rwol tal-Kunsill fin-negozjati , b'mod partikolari l-involviment tiegħu matul l-istadji kollha tal-proċess ta' negozjar, u l-importanza tal-ħidma biex jintlaħqu deċiżjonijiet kunsenswali, sal-aktar grad possibbli, sabiex jiġi żgurat li l-interessi u t-tħassib tal-istati membri kollha jkunu rispettati b'mod adegwat fil-ftehimiet kummerċjali. Fil-konklużjonijiet tiegħu, il-Kunsill jenfasizza l-importanza li l-partijiet ikkonċernati interessati kollha, inklużi l-parlamenti nazzjonali u s-soċjetà ċivili, jinżammu infurmati dwar il-progress u l-kontenut tal-ftehimiet kummerċjali li jkunu qed jiġu nnegozjati. Konklużjonijiet tal-Kunsill dwar in-negozjar u l-konklużjoni tal-ftehimiet kummerċjali tal-UE Ara l-paġna tal-laqgħa